**Објављивање имена донатора политичких странака**

Једна од обавеза из Закона о финансирању политичких активности, које Транспарентост – Србија прати у континуитету од почетка примене закона јесте и **објављивање имена људи и назива фирми који су политичких субјектима дали током календарске године више од једне просечне месечне зараде у Републици** (око 40.000 динара). Закон обавезује странке да те податке објаве у року од 8 дана на свом веб-сајту и прописује казне за оне које то не учине.

Као што смо већ представили јавности у јулу 2012, на основу извештаја о финансирању парламентарне и председничке кампање **утврдили смо да поједине странке нису испуниле ову своју обавезу**, али због тога још увек нису покренути поступци за прекршајно гоњење:

|  |
| --- |
| Приказ већих прилога који су наведени у извештају о финансирању парламентарне и председничке изборне кампање али нису објављени на веб-странама странака и коалиција – јул 2012 |
| Финансијски извештај | Број необјављених прилога у мају 2012 | Вредност необјављених прилога у мају 2012 | Број необјављених прилога у јулу 2012 | Вредност необјављених прилога у јулу 2012 |
| Избор за бољи живот - скупштина | / | / | / | / |
| Покренимо Србију | / | / | / | / |
| СПС-ПУПС-ЈС скупштина | 84 | 53,860,410 | 84 | 53,860,410 |
| Преокрет - скупштина | / | / | / | / |
| ДСС - скупштина | 2 | 100,750 | 2 | 100,750 |
| УРС - скупштина | 18 | 46,599,419 | 19 | 51,599,419 |
| Избор за бољи живот - председник | / | / | / | / |
| СНС председник | / | / | / | / |
| СПС-ПУПС-ЈС председник | 8 | 2,710,000 | 8 | 2,710,000 |
| Преокрет - председник | / | / | / | / |
| ДСС - председник | 5 | 355,000 | 5 | 355,000 |
| УРС - председник | 2 | 650,000 | 2 | 650,000 |
| Укупно | 119 | 104,275,579 | 120 | 109,275,579 |

Пошто све регистроване политичке странке, као и коалиције и групе грађана које имају представнике у скупштинама морају да до 15. априла 2013. предају своје **годишње финансијске извештаје**, који садрже и списак давалаца прилога, то ће бити прилика да се види у **којој мери су поштовале обавезу објављивања имена давалаца прилога од избора до данас.**

Уопште узев, ситуација са испуњавањем ове законске обавезе, према тренутном увиду, **знатно се разликује по појединим странкама**. Као и раније, и даље убедљиво највећи број прилога објављује ДС, а са објављивањем прилога у 2013. су наставили и ДСС, СПС, СДПС и СПО. С друге стране, података о већим прилозима, било зато што их заиста није било или због пропуса у испуњавању законске обавезе нема на сајтовима СНС, Г17Плус (УРС), ЛДП, као и код неколико странака које ни раније нису имале или пријављивале овај вид прихода (нпр. НС, ПУПС), или које су такве приходе остваривале током кампање (нпр. ЛСВ, ЈС). Посебно је забрињавајуће да се на неким страначким сајтовима бришу и раније објављени подаци о прилозима (СПС, СНС).

Тренутно стање је следеће:

**ДСС**

Прилози од 01.01.2012. до 09.05.2012. године:

Број давања: 148        Укупно новца: 8,582,000

Прилози од 09.05.2012. до 31.12.2012. године:

Број давања: 17          Укупно новца: 1,189,000

Прилози од 01.01.2013. до 06.04.2013. године:

Број давања: 2            Укупно новца: 45,000

Код ове странке је приметно знатно смањивање броја и вредности прилога, не само у односу на период избора, већ и у односу на другу половину прошле године.

**СПС**

Прилози од 01.01.2012. до 09.05.2012. године (подаци из табеле):

Број давања: 23          Укупно новца: 8,095,050

Прилози од 09.05.2012. до 31.12.2012. године:

Подаци нису доступни, јер се бришу сваких неколико месеци

Прилози од 01.01.2013. до 06.04.2013. године:

Број давања: 9            Укупно новца: 1,696,000

Увид у сајт ове странке указује на озбиљан проблем у примени Закона. Наиме, норма налаже „објављивање података“, али се не прецизира обавеза да ти подаци буду стално доступни након објављивања. Остаје да се види на који начин ће Агенција за борбу против корупције и прекршајни судови третирати ово заобилажење законске обавезе.

**ЛДП**

Прилози од 01.01.2012. до 09.05.2012. године (допуњено у односу на табелу):

Број давања: 42          Укупно новца: 21,946,000

За даљи период нема нових уноса

Како се може видети, ЛДП је објављивала податке само о прилозима који су добијени за потребе изборне кампање, али не и након ње. Остаје да се види да ли су већи прилози прикупљани и у међувремену, на пример, ради измирења потраживања која су настала током изборне кампање, или не.

**УРС-Г17+** (УРС не објављује прилоге, док је Г17+ стао са објављивањем 09.05.2012. године)

УРС је и даље регистрован као удружење, а не као политичка странка, тако да нема обавезу објављивања примљених прилога, што је један од пропуста актуелног Закона. Странка Г17Плус је у периоду пре избора и током кампање објавила велики број примљених прилога, укључујући и оне који су испод висине просечне зараде, тако да је врло вероватно да је оваквих прилога било и у последњих 10 месеци, али да имена давалаца нису објављена на веб-презентацији.

**СНС** (излед странице је промењен и више не постоји одељак о донацијама, већ су расположиви само завршни финансијски извештаји)

Ова странка је и раније веома ретко објављивала податке о већим прилозима, а у извештајима о финансирању изборне кампање наведено је више од 2000 давалаца мањих прилога. Било да странка заиста не прикупља прилоге вредније од 40.000 динара или да их само не објављује (тешко је веровати да нема заинтересованих донатора за најмоћнију странку у Србији), у сваком случају је проблем са становишта примене Закона то што се на сајту не могу видети подаци о добијеним прилозима из претходних година.

**ЛСВ**

Прилози од 01.01.2012. до 09.05.2012. године (подаци из табеле):

Број давања: 133        Укупно новца: 31,382,000

Прилози од 09.05.2012. до 31.12.2012. године:

Број давања: 25          Укупно новца: 5,300,000

За даљи период нема нових уноса

Код ове странке је необично то што је прикупљање прилога текло и након изборне кампање, али да није настављено у 2013. години.

**ПУПС и НС** немају објављене податке о већим прилозима, као ни раније.

**ЈС**

Прилози од 01.01.2012. до 09.05.2012. године (допуњено у односу на табелу):

Број давања: 20          Укупно новца: 2,908,000

Прилози од 09.05.2012. до 31.12.2012. године:

Број давања: 2            Укупно новца: 51,000

За даљи период нема нових уноса

**СДПС**

Прилози од 01.01.2012. до 31.12.2012. године:

Број давања: 17          Укупно новца: 3,477,000

Прилози од 01.01.2013. до 06.04.2013. године:

Број давања: 3            Укупно новца: 120,000

**СПО**

Прилози од 01.01.2012. до 31.12.2012. године:

Број давања: 11          Укупно новца: 726,000

Прилози од 01.01.2013. до 06.04.2013. године:

Број давања: 17          Укупно новца: 569,000

**ДС**

Ова странка је и раније редовно објављивала велики број примљених прилога веће вредности, како пре кампање, тако и током кампање 2012. године. Међутим, тај тренд је настављен и након избора. У периоду од 9. маја 2012. до краја прошле године забележено је 998 донатора, а међу њима, нарочито у периоду између маја и јула и већи број правних лица.

Међутим, број донатора је био у порасту и током ове године. До шестог априла 2013. забележена су имена 1743 давалаца прилога, што је велики пораст, с тим да треба истаћи да је странка почела да објављује и имена људи који су дали мање прилоге (нпр. 10.000 динара). Овај пораст је нарочито би снажан у првој недељи априла када је забележено чак 1389 давања, а њих 150 између 100 и 200 хиљада динара. Овај тренд се очигледно може приписати мобилизацији чланства ради решавања проблема са рефинансирањем кредита узетог код Развојне банке Војводине.